Yrityksen mukaan työpaikkailmoitus ei viitannut holokaustiin, vaan firman aiempaan kampanjaan.

Työpaikkailmoitus internetissä sai yksityishenkilön suivaantumaan. MOSTPHOTOS

Viittasiko yritys työpaikkailmoituksessaan holokaustiin ja juutalaisten polttamiseen?

Tällaisen pähkinän Mainonnan eettinen neuvosto sai ratkaistavakseen taannoin, kun ohjelmistokehitystä tarjoavan yrityksen työpaikkailmoitus sai yksityishenkilön ilmoittamaan asiasta Mainonnan eettiselle neuvostolle. Mainonnan eettinen neuvosto antoi asiasta lausunnon kesän alussa.

Työpaikkailmoituksen kuvassa oli ollut punatiilinen uuni, jossa oli tavallista kookkaampi uuninluukku. Uuninluukku oli auki ja sen edessä seisoi frakkiin pukeutunut naurava mies. Miehellä oli peukalot pystyttä avoimen uuninluukun edessä. Kuvan yhteydessä oli muun muassa teksti: ”Devaaja, astu uun… eiku Rakettiin!”.

Mainoksesta ilmoittaneen yksityishenkilön mukaan mainos oli hyvän tavan vastainen, koska sillä viitattiin natseihin ja juutalaisten polttamiseen.

Työpaikkailmoituksen tehnyt firma nimeltä Rakettitiede Oy kiisti. Sen mukaan rekrytointimainoksella “Lisää kypsiä resursseja meille!” ei viitata holokaustiin.

– Mainos on jatkumoa samanhenkisten mainoksiemme sarjalle: olemme aiemmassa rekrymainoksessamme viitanneet Hannu ja Kerttu -satuun samaisen uunin edessä, Rakettitieteen toimittamassa lausunnossa kerrottiin.

Firma tarjosi mainokselle muitakin selityksiä.

– Haluamme mainoksessa myös korostaa, miten hyvin meillä on pullat uunissa eli koodareiden hyvä olla.

Viittasi holokaustiin

Firma kertoi vastauksessaan myös, että jokainen tulkitsee musiikkia, elokuvia ja kirjallisuutta omista lähtökohdistaan käsin, eikä ole olemassa oikeaa tai väärää tulkintaa. Firman mielestä sama pätee mainoksiin.

Mainonnan eettinen neuvosto kuitenkin totesi, että mainoksen kuvassa oleva uuni muistuttaa ainakin joillakin keskitysleireillä käytettyjä polttouuneja ja siksi se on omiaan herättämään mielikuvan holokaustissa käytetyistä polttouuneista.

– Kuvan voidaan katsoa yhdessä edellä mainittujen ilmaisujen kanssa viittaavan yleisesti holokaustiin. Markkinoinnissa tällainen menettely humoristiseksi tarkoitettuun esitystapaan yhdistettynä on ihmisarvoa loukkaavaa, eettinen neuvosto sanoi.

Neuvosto totesi mainoksen hyvän tavan vastaiseksi ja kolmen markkinoinnin perussääntöjen artiklan vastaiseksi.

Mainonnan eettinen neuvosto ei yleensä arvioi työpaikkailmoituksia. Tässä tapauksessa kuitenkin katsottiin, että työpaikkailmoitus sisälsi ”markkinoinnillisia elementtejä”.

"Olemme pahoillamme”

Markkinointipäällikkö Elina Turunen Rakettitiede Oy:sta kommentoi mainoksen ideaa Iltalehdelle. Hänen mukaansa firma käyttää paljon #asturakettiin-hashtagia.

– Mainoksessa kehotetaan kypsiä eli kokeneita tai töihinsä kyllästyneitä ohjelmistokehittäjiä astumaan Rakettiin eli tulemaan meille töihin, Turunen kertoo sähköpostitse.

– Olemme pahoillamme aiheuttamastamme mieliharmista eikä tarkoituksemme ollut tietenkään loukata ketään.

Turusen mukaan markkinointia suunnitellessa natsiviittaukset eivät tulleet kenenkään mieleen.

– Emme voi pakottaa ketään valitsemaan meidän mielestämme oikeaa tulkintaa, koska jokainen tulkitsee tekstejä ja kuvia omista lähtökohdistaan käsin. Asiasta on keskusteltu paljon ja muun muassa on pohdittu sitä, miten ennakoida tulkintoja, joita firman sisäisesti ei havaita, Turunen kirjoittaa.

– Miksi ihmeessä edes haluaisimme markkinoida itseämme firmana, joka loukkaisi ihmisarvoja?

Turusen mukaan Rakettitiede Oy:n tärkeimpiä arvoja on muiden kunnioittaminen eikä yrityksen sisällä hyväksytä millään tasolla kiusaamista tai syrjintää.

– Puolustamme yhdenvertaisuutta ja tasa-arvoa ja esimerkiksi työnhakuilmoituksissamme korostetaan, että iällä tai koulutuksella ei ole mitään väliä, kunhan hakija osaa tehdä asiakkaillemme kaunista ja toimivaa koodia.

”Huumoria”

Rakettitiede Oy:n kanta on se, että mainos ei syrji ketään tai loukkaa kenenkään ihmisarvoa.

– Makuasioista taas voidaan olla montaa mieltä, Turunen sanoo.

Turusen mukaan mainoksen kuva oli kuvituskuva eikä sen tarkoitus edes ollut viitata yrityksen toimialaan vaan ”tuoda mainokseen huumoria”.

– Koska tietojenkäsittelytiede on käytännössä matematiikan haara ja siksi kovin abstrakti, siinä on rajallinen määrä alaan liittyvää visuaalista kuvakieltä. Näppäimistön, tietokoneen ja hiiren käyttäminen jokaisessa mainoksessa olisi melko puuduttavaa.